Oor ma's en dogters (deel 3) | Die Oerknal van die liefde
← Oor ma's en dogters (vervolg)
D J Opperman se "Namakwaland" →
Oor ma's en dogters (deel 3)
By Riette ¶ Posted in Aanhalings uit boeke	¶ Tagged annelie Botes, Broodsondes, ma en dogter	¶ 1 Kommentaar
Uit: Broodsondes" deur Annelie Botes
Het jy al probeer uitwerk waar kom haar swart nagte vandaan?
Dogter, dogter, weet jy dan nie dat dieselfde hoe-hoe-hoe-naguil wat op jou ma se daknok sit ook op joune sit nie? Het jy al probeer uitwerk waar kom haar swart nagte vandaan? Is sy so omdat sy so wil wees, of omdat sy die les misverstaan? Hoe dink jy, wat druk op haar borsbeen in die nagure as die pes in die donker sluip? Dalk is jy na haar toe gestuur om rigting te hou met die stormlamp, en jy het nooit besef jy is die omhooghouer van die lamp nie.
Moeder, moeder, jou dogter is gebore uit jou baarsak, maar sy behoort aan haarself. Sy sal haar eie lesse ontrafel. Julle lampe brand verskillend. As jy oorbesig is om haar lamppit namens haar op en af te draai, kan die haatheks oor die onderdeur klim en beide van julle se lampe uitdoof. Wees op die uitkyk, moeder. Hou die sleutel in jou voorskootsak, maar gee jou dogterkind 'n duplikaat. Netnou hoor jy nie die haatheks by die tuinhek nie en plak sy haar ysterpot vol aalwynsop op jou stoof neer.
Dogters, moeders, moenie die reis rivier toe vrees nie. Dis ver, maar dis naby. Dis alsbitter; tog ook heuningste heuning. En dis 'n reis wat jy nooit sal berou nie.